उ’न्नै नीली कमीज ते खाकी निक्कर लाई दी ही। मी पता हा जे मिगी दूई ग’ली च मुड़दे दिक्खियै ओह् मनो-मन हस्सेआ होना। ओह्दे बाद उ’न्नै इक्कै द्रोड़ लाई होनी ते दूई ग’ली दे मोड़ उप्पर जाई खड़ोता होना; कुसै भित्तै जां कन्धा दे पिच्छें, तां जे चानचक मेरे सामनै आनियै कन्नै मेरा पूरा त्राह् कड्ढै कन्नै चंडा दी टकाऽ। में सोचा करदा हा जे दो म्हीने इस स्कूला च होर, ते फ्ही हाई स्कूला च। इस स्कूला कोला बी छुटकारा ते पाछी दियें चन्डें कोला बी। में अग्गें-पिच्छें दिक्खेआ। बडलै-बडलै लोक शामू दी हट्टी देहीं लैन आवा दे हे। पानें आह्ला हट्टी दा भित्त खोह्ल्ला करदा हा। सड़का च किश खच्चरा लंघा दियां हियां जि’न्दे उप्पर रेत लदोई दी ही। किश लोक तौले-तौले अपने दफ्तरें गी जा करदे हे। में सोचा करदा हा इन्ने लोकें चा इक बी ऐसा नेईं जेह्ड़ा जानदा होऐ जे में इत्थे इक जागता कोला डरियै खड़ोते दा आं जेह्ड़ा मिगी बडले आह्ली चंड मारने गी त्यार ऐ ते में एह्ब्बी नेईं जानदा जे एह् चंड मिगी की पौनी ऐ।